Geldermalsen

Geldermalsen is e dörp in de Nederlandse gemeinte West Betuwe, provincie Gelderland, in de Betuwe. 't Dörp had op 1 jannewarie 2018 10.745 inwoeners en is de hoofplaots vaan de gemeinte.

Tot 2019 waor Geldermalsen 'n zelfstendege gemeinte. De gemeinte umvatde de kerne Geldermalsen en Meteren; nao de fusie vaan 1978 ouch de kerne Acquoy, Beesd, Buurmalsen, Deil, Enspijk, Gellicum, Rhenoy, Rumpt en Tricht.

Functies
Geldermalsen ligk op de krusing vaan de Betuwelijn vaan Dordrech nao Elst en de spoorweeg vaan Utrei nao De Bos. Ouch de Betuweroute en d'n A15 loupe veurbij 't dörp. Um 't lendelek karakter vaan de gemeinte te bewaore streef 't gemeintebestuur denao 't aontal industrieel vesteginge te beperke. Zoedoende is 't economisch belaank vaan Geldermalsen neet zoe groet wie dat vaan de naoberplaotse Culemborg, Tiel en Zaltbommel.

Dörpsgeziech
Geldermalsen is e groet dörp mèt e paar nuibouwwieke. In 't centrumke vint me nog väöl dörpse bebouwing, boe-oonder e gotisch kèrkske. Tricht en Buurmalsen, die aon d'n aandere kant vaan 't revierke de Linge ligke, zien aon Geldermalsen vasgegreujd. In de umgeving gief 't väöl bóngerde.

Historie
In 850 weurt de plaots Buurmalsen geneump, de vermelding es Uberan Malsna veroonderstèlt ouch 'n aander plaots mèt de naom Malsen; dit zouw daan Geldermalsen mote zien gewees. De later naome zien te verklaore oet de twie versjèllende hiere euver de dörper: Geldermalsen huurde bij Gelder, Buurmalsen waor bezit vaan de graof vaan Buren. In 1978 woorte de gemeintes Buurmalsen, Beesd en Deil aon Geldermalsen touwgevoog. Op 1 jannewarie 2019 góng Geldermalsen same mèt Lingewaal en Neerijnen op in de nui gemeinte West Betuwe.

Categorie:West Betuwe
Categorie:Gewaeze gemeintes in Gelderlandj
Categorie:Dörper in Gelderlandj